Diari Oficial de la Generalitat Valenciana


Sumari del DOGV 3759, del 29-05-2000 (2000/4203)

ORDRE de 14 d'abril de 2000, del conseller de Sanitat, per la qual s'estructura i regula la xarxa de laboratoris de Salut Pública.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/04/14/(2)/dof/vci/html**

### Dades del document

Número de DOGV
:   3759

Data del DOGV
:   29-05-2000

Secció del DOGV
:   I. DISPOSICIONS GENERALS

Número del document
:   2000/4203


Data del document
:   14-04-2000

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * control sanitari
    * anàlisi de l'aigua
    * centre d'investigació
    * diagnòstic mèdic
    * legislació
    * salut pública
    * sistema sanitari

ORDRE de 14 d'abril de 2000, del conseller de Sanitat, per la qual s'estructura i regula la xarxa de laboratoris de Salut Pública. [2000/X4203]
  
La xarxa de laboratoris de salut pública de la Conselleria de Sanitat realitza les anàlisis derivades de la vigilància sanitària dels aliments i les aigües d'abastiment públic, així com d'altres programes de control ambiental.
  
Amb la finalitat de garantir la competència tècnica, tant d'aquells laboratoris que presten els seus serveis a les indústries, com dels que participen en el control oficial, el Govern Valencià aprovà el Decret 216/1999, de 9 de novembre, sobre autorització, reconeixement de l'acreditació i registre dels laboratoris en l'àmbit de la salut pública.
  
L'aplicació de l'anterior decret, així com l'aparició de normes i programes europeus que tracten d'enfortir el control sobre els aliments i eliminar els riscos per a la salut dels consumidors, exigeix una actualització de l'estructura i funcionament de la xarxa de laboratoris dependents de la Conselleria de Sanitat, de manera que mitjançant una ordenació dels recursos existents, una ampliació de la capacitat analítica, la millora de la qualitat, el compliment de les obligacions del control oficial i la major coordinació entre aquests, permeta afiançar l'estructura del control alimentari a la Comunitat Valenciana.
  
El Decret 87/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Sanitat, fixa com a competències de la Direcció General per a la Salut Pública, la gestió, control i la coordinació de la xarxa de laboratoris de salut pública, així com l'estudi i propostes de metodologia analítica en matèria de salut pública.
  
Per això i fent ús de les facultats que m'atribueix la Llei 5/1983, de 30 de desembre, de Govern Valencià,
  
ORDENE
  
Capítol I
  
Disposicions generals
  
Article 1. Àmbit d'aplicació
  
1. Constitueixen la xarxa de laboratoris de salut pública (d'ara endavant laboratoris) els laboratoris de la Conselleria de Sanitat situats als centres de Salut Pública de València, Alacant, Castelló de la Plana, Utiel, Dénia, Alcoi, Orihuela i Benicarló.
  
2. La dependència orgànica i funcional és la que estableix el Decret 87/1999, de 30 de juny, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i l'Ordre de 3 de gener de 2000 que el desplega.
  
Article 2. Funcions
  
Els laboratoris tenen encomanades les funcions i competències següents:
  
- Fer les anàlisis derivades dels programes de control i vigilància sanitària dels aliments.
  
- Fer les anàlisis derivades dels programes de control sanitari d'aigües i altres mostres de control ambiental.
  
- Participar en el control oficial d'aliments en els termes assenyalats en el RD 50/1993, de 15 de gener, i en el RD 1.397/1995, de 4 d'agost.
  
- Prestar el suport necessari per a la gestió del registre de laboratoris en l'àmbit de la salut pública establit mitjançant el Decret 216/1999, de 9 de novembre.
  
- Dur a terme les activitats i tasques necessàries que garantisquen la seua competència tècnica i la qualitat dels resultats.
  
- Altres activitats de control analític establides en la legislació vigent.
  
Capítol II
  
Estructura i funcionament
  
Article 3. Estructura
  
1. Els laboratoris s'estructuren en els nivells següents:
  
- Laboratoris d'àrea o de nivell I: els situats als centres de Salut Pública d'Alcoi, Benicarló, Dénia, Orihuela i Utiel.
  
- Laboratoris provincials o de nivell II: els situats als centres de Salut Pública d'Alacant, Castelló de la Plana i València.
  
- Laboratoris de referència o de nivell III: els que s'establisquen mitjançant una resolució del director general per a la Salut Pública.
  
2. La gestió, la coordinació i el control dels laboratoris corresponen a la Direcció General per a la Salut Pública a través del Servei d'Higiene dels Aliments.
  
Article 4. Laboratoris d'àrea o de nivell I
  
1. Els laboratoris d'àrea fan principalment les anàlisis microbiològiques bàsiques d'aliments i aigües, i anàlisis fisicoquímiques d'aliments i aigües amb tècniques clàssiques o mètodes de rutina.
  
2. Duen a terme les activitats de manera preferent en les àrees de salut del seu àmbit d'influència, i compliran, com a mínim, els requisits establits en el Decret 216/1999, de 9 de novembre.
  
Disposaran d'una unitat de química i d'una altra de microbiologia, a més de l'organització administrativa que resulte més convenient.
  
3. Podran participar en el control oficial d'aliments en aquells paràmetres per als que es troben acreditats.
  
Article 5. Laboratoris provincials o de nivell II
  
1. Els laboratoris provincials fan, a més de les anàlisis corresponents al nivell I, els que requereixen tècniques instrumentals o mètodes microbiològics complexos.
  
2. Duen a terme les activitats preferentment en l'àmbit provincial i el seu sistema de qualitat complirà les exigències establides en la norma EN 45.001.
  
3. Fan les anàlisis corresponents al control oficial d'aliments en els termes establits pel RD 1.397/1999, de 4 d'agost, i el RD 1.945/1983, de 22 de juny.
  
4. La seua estructura organitzativa inclourà aquelles unitats tècniques i administratives que garantisquen la competència tècnica i la gestió eficaç, i s'adequarà al volum de les seues activitats. En qualsevol cas, disposaran d'una unitat de garantia de qualitat.
  
Article 6. Laboratoris de referència o de nivell III
  
1. Quan les característiques especials d'un assaig ho requerisca, o les peculiaritats d'un programa de control ho aconselle, es designaran, entre els laboratoris de nivell II, laboratoris de referència per a aquests assajos o programes.
  
2. A més de les activitats de nivell I i II, els laboratoris de referència duen a terme les tasques següents:
  
- Fer, amb caràcter preferent o exclusiu, les anàlisis per als que són laboratoris de nivell III.
  
- Proporcionar assistència tècnica i informació sobre mètodes d'assaig a la resta de laboratoris.
  
- Efectuar anàlisis de confirmació en cas necessari.
  
- Coordinar les seues activitats amb els laboratoris de referència nacionals o internacionals.
  
3. Els laboratoris de referència podran proposar-se com a laboratoris de referència nacionals als organismes competents.
  
Capítol III
  
Gestió i organització
  
Article 7. Sistema de qualitat
  
1. A fi de garantir la seua competència tècnica, els laboratoris tindran implantat un sistema de qualitat apropiat al tipus i volum de les seues activitats.
  
2. Anualment la Direcció General per a la Salut Pública aprovarà un programa d'auditories internes en el qual s'inclouran les corresponents als laboratoris acreditats.
  
3. Cada laboratori disposarà d'un catàleg o cartera de serveis en al qual es detallen els assajos que habitualment fan. La cartera de serveis s'actualitzarà anualment i estarà a disposició dels usuaris.
  
4. Els laboratoris participaran en assajos d'aptitud que resulten d'interès, organitzats per organismes nacionals o internacionals que complisquen les exigències tècniques pròpies d'aquesta activitat.
  
5. Una comissió de qualitat coordinarà les iniciatives i activitats dels laboratoris tendents de garantir la implantació adequada dels sistemes de qualitat.
  
Article 8. Pla de formació i assistència tècnica
  
1. Per tal d'assegurar la formació permanent, la Direcció General per a la Salut Pública, en col·laboració amb l'Escola Valenciana d'Estudis en Salut Pública (EVES), confeccionarà un programa anual de formació per al personal dels laboratoris, orientat a l'actualització de coneixements en matèria de qualitat, seguretat i formació tècnica específica.
  
2. Es podran establir acords o convenis amb la universitat o altres organismes i entitats per garantir l'assistència tècnica als laboratoris en matèria d'equips, metodologia analítica i formació.
  
Article 9. Pla de necessitats
  
1. Els laboratoris elevaran anualment a la Direcció General per a la Salut Pública el pla de necessitats d'acord amb l'estructura que es fixe en cada moment.
  
2. Les inversions per a l'actualització, modernització i ampliació de la capacitat analítica dels laboratoris es gestionaran des de la Direcció General per a la Salut Pública i es dirigiran a la consecució d'aquells objectius que s'estimen prioritaris.
  
Article 10. Sistema d'informació
  
Els laboratoris disposaran d'un sistema integrat d'informació per a la gestió que permeta l'optimació en el tractament de les mostres, la ràpida emissió de resultats, la millora de la qualitat i la gestió administrativa i econòmica.
  
La Direcció General per a la Salut Pública confeccionarà un informe anual de les activitats fetes pels laboratoris.
  
València, 14 d'abril de 2000
  
El conseller de Sanitat,


Còpia Permalink ELI